20. juni 2018

Referat af bestyrelsesmøde på Nordvestsjællands HF og VUC

19. juni 2018, kl. 17-21.00

Til stede: Jakob Thykier, Jens Kronborg, Turid Eikeland, Max M. Hansen, Mads Thyge Russel, Ida Skov Fougt,

Ej mødt: Morten Kristiansen, Emil Blarke, Tobias Ravn

Tilforordnet: Rektor Pernille B. Rasmussen

Dagsorden

1. Godkendelse af dagsorden
2. Medlem udpeges ved selvsupplering
3. Konstituering af Formand og Næstformand
4. Fastsættelse af honorar til formand og næstformand (bilag vedlagt)
5. Godkendelse af referat fra 21.03.18 (bilag vedlagt)
6. Meddelelser
   1. Formanden
   2. Rektor
   3. Øvrige bestyrelsesmedlemmer
7. Økonomi: regnskab 1. kvartal, budgetter, ledelsesberetning (bilag vedlagt)
   1. Godkendelse af serverkøb (bilag vedlagt)
8. Orientering om FGU
9. Strategiplan: VUC 2020, hvor skal vi hen? (Bilag vedlagt)
10. Resultatkontrakt for Rektor for indeværende og næste skoleår
    1. Vurdering af målopfyldelse og udmøntning af kontrakt for 2017-2018 (indstilling vedlagt)
    2. Drøftelse af emner til næste skoleårs kontrakt
11. Evt.
    1. Næste møde

Ad 1: Dagsordenen blev godkendt

Ad 2: Bestyrelsen besluttede at genudpege Jens Kronborg som med lem ved selvsupplering.

Ad 3: Bestyrelsen konstituerede sig med Jakob Thykier som formand og Jens Kronborg som næstformand.

Ad 4: Bestyrelsen vedtog fortsat at følge bekendtgørelsen om honorar til formand og næstformand.

Ad 5: Referatet fra sidste møde blev godkendt, og bestyrelsen udtrykte tilfredshed med referatets form.

Ad 6.1: Jakob Thykier meddelte, at han i forhold til det kommende udbud af sprogskoleundervisning i Holbæk og Odsherred kommune må erklære sig inhabil i forhold til bestyrelsesarbejdet på Nordvestsjællands HF og VUC, da han påtænker selv at lægge bud ind på nævnte aktivitet. At Jakob Thykier er inhabil betyder, at næstformand Jens Kronborg overtager formandsskabet i forhold til dette område. Hverken bestyrelsesmedlemmer, rektor eller ansatte ved Nordvestsjællands HF og VUC må frem til kontraktens underskrivelse – drøfte emnet med Jakob Thykier. Uanset hvilken organisation eller virksomhed der forventes at vinde udbuddet af Danskuddannelserne i Holbæk- og Odsherred kommuner og uanset om Nordvestsjællands HF og VUC vil være tilbudsgiver på opgaven eller ej. Eventuelle drøftelser på bestyrelsesmøder vil foregå uden Jakob Thykier og uden for offentligt referat.

Ad 6.2: Rektor havde en meddelelse, der var uden for referat og uden Jakob Thykiers deltagelse.

Der var ikke flere meddelelser.

Ad 7: Pernille Rasmussen gennemgik regnskab for 1. kvartal og budget for første semester. Opsummerende kunne bestyrelsen konstatere, at VUC ligger en anelse over budget, og kvartalsregnskabet blev godkendt. Resultatopgørelsen over fællestilskud resulterede i nogle spørgsmål, der ikke kunne besvares umiddelbart, men det blev aftalt, at administrationschef ved første lejlighed vil opklare disse.

Ad 7.1: Bestyrelsen kunne ikke godkende køb af egne servere. I stedet skal VUC indgå en aftale om at hoste servere.

Ad 8: FGU blev drøftet ganske kort. Der var enighed om, at der er brug for en god proces, og at der i øvrigt manglede oplysninger i forhold til virksomhedsoverdragelse og bygninger.

Ad 9: Bestyrelsen kommenterede udkast til vision, mission og strategi. Der var forstærkninger: det skal stå tydeligt, at VUC har en vision om fortsat at have en selvstændig afdeling i Kalundborg, da de socioøkonomiske forhold i området tilsiger, at mobiliteten er begrænset, og derfor er det vigtigt med lokale uddannelser. At vi også vil være et uddannelsestilbud, der understøtter virksomheder og sektorer i vores område. Derudover indstillede bestyrelsen til, at styrke budskabet lidt, være mere ambitiøse, fx at vores vision er at højne uddannelsesniveauet i Nordvestsjælland. I forhold til de 5 strategiske indsatsområder kunne startegien mere præcist pege på, hvordan man vil opnå disse.

Der var en del drøftelser om voksen efter-videreuddannelse, herunder dialogen med private virksomheder og muligheden for fleksible undervisningsmuligheder. Det blev drøftet, hvordan man kan markedsføre disse, blandt andet ved brug af sociale medier. Der var enighed om, at det vil være en fordel med et regionalt samarbejde om dette, eller eventuelt et samarbejde på sektorniveau. Der skal bruges gode historier med en personlig vinkel.

Ad 10.1: Rektor deltog ikke i dette punkt. Efter en drøftelse fastlagde bestyrelsen graden for målopfyldelse.

Ad 10.2: Efter en drøftelse blev der enighed om, at Jens Kronborg og Jakob Thykier arbejder videre med en formulering af resultatkontrakten for næste skoleår til godkendelse på bestyrelsesmødet til september med følgende områder: Udspaltning af medarbejdere til FGU, procesplan og kommunikationsplan. Resultatmål i forhold til driften efter udspaltningen, fx læringscenter. VEU-området. Hvis der fortsat er krav til ekstrarammen om opmærksomhed på lærernes tid med kursisterne, skal der også være resultatmål, der opfylder dette.

Ad 11.1: Mødet i september bliver 26. september kl. 17-20

Der var ikke yderligere til eventuelt.

Noteret, 20.06.18

Pernille B. Rasmussen

Godkendelse af referat:

Jakob Thykier

Jens Kronborg

Turid Eikeland

Max M. Hansen

Mads Thyge Russel

Ida Skov Fougt